অনন্য-অগতানুগতিক চিন্তাৰে সমৃদ্ধ হৈ খুব কম সময়ৰ ভিতৰতে জনপ্ৰিয়তাৰ শীৰ্ষতম বিন্দুত অৱস্থান কৰিবলৈ সমৰ্থ হোৱা “দা ভাইৰেল ফিভাৰ”(The Viral Fever; TVF) নামৰ ইউ টিউব চেনেলৰ ব্যক্তিগত ৱেবচাইটত উক্ত কথাখিনি (www.tvfmedialabs.com) লিখা আছে ৷ ব্যতিক্ৰমী ৱেবপৃষ্ঠাখনৰ মনোগ্ৰাহী কাৰুকাৰ্যতেই তেওঁলোকৰ চিন্তাৰ কিছু আভাস পাব পাৰি ৷
ইউ টিউবৰ দৰ্শকৰ বাবে ‘দা ভাইৰেল ফিভাৰ’ (টিভিএফ) এটা নতুন নাম নহয়৷ আই আই টি খড়্গপুৰৰ প্ৰাক্তন ছাত্ৰ, আমেৰিকাৰ বায়ুসেনাৰ পৰামৰ্শদাতাৰ কাম কৰিবলৈ সুযোগ পোৱা,বিহাৰৰ যুৱক অৰুণাভ কুমাৰে শ্বাহৰুখ খানৰ ৰেড ছিলিছ এণ্টাৰটেইনমেণ্টৰ অধীনত ফাৰাহ খানৰ লগত সহযোগী পৰিচালক হিচাপে কাম কৰিছিল ৷ তাৰ পিছত তেওঁ জনপ্ৰিয় মিউজিক চেনেল এম টিভিত এটা অনুষ্ঠানত “জিনিয়াছ ডায়েৰী” অনুষ্ঠান এটাৰ নিৰ্মাণ কৰিছিল ৷ কিন্তু তেওঁ কামটোত সন্তুষ্টি নাপালে৷ তেওঁ যেনেকুৱা এটা অনুষ্ঠান কৰিব বিচাৰিছিল, এম টি ভি চেনেলটোৱে তেওঁক সেইটো কৰিবলৈ অনুমতি দিয়া নাছিল৷ অৰুণাভে ব্যংগাত্মক অনুষ্ঠান এটা আৰম্ভ কৰিব খুজিছিল৷ এম টি ভিয়ে তেওঁৰ নতুন চিন্তাটোক সমৰ্থন নকৰাত তেওঁ অলপ হতাশ আৰু ক্ষুণ্ন হ’ল৷ কিন্তু এমটিভিৰ প্ৰত্যাখ্যানে তেওঁৰ মনোবল ভাঙিব নোৱাৰিলে৷
“যেতিয়া এম টিভিয়ে মোৰ প্ৰস্তাৱ প্ৰত্যাখ্যান কৰিলে,তেতিয়া সেইটো মোৰ জীৱনৰ শ্ৰেষ্ঠ প্ৰত্যাখ্যান হৈ পৰিল৷ ভাৰতীয় যুৱচামে এনে অনুষ্ঠান চাব নোখোজে-তেওঁলোকে এনেদৰে ভাবিছিল ৷ কিন্তু তেওঁলোকৰ ধাৰণাক মই ভুল প্ৰমাণিত কৰিব বিচাৰিছিলোঁ৷”-অৰুণাভৰ মন্তব্য ৷তাৰ পিছতেই অৰুণাভে আই আই টি খড়্গপুৰৰ দুজনমান ছাত্ৰৰ লগ লাগি ইউ টিউবত দা ভাইৰেল ফিভাৰ নামৰ চেনেলটোৰ জন্ম দিলে ৷ কুৱেনটিন টাৰানটিনোৰ প্ৰখ্যাত ইনগ্লৰিয়াছ বাষ্টাৰ্ডৰ ব্যংগাত্মক উপস্থাপনে আৰম্ভ কৰিলে তেওঁলোকৰ প্ৰথমটো সৃষ্টি “ইনগ্লৰিয়াছ চিনিয়ৰছ্”৷ প্ৰথমটো ভিডিঅ’ত তেওঁলোকে লাভ কৰিলে প্ৰায় সোতৰ হাজাৰটা দৰ্শন ৷ তাৰপিছত তেওঁলোকে এম টিভিৰ বিখ্যাত ‘ৰ’ডিছ’ নামৰ ৰিয়েলিটি শ্ব’টোৰ ব্যংগ কৰিলে ৷ তীক্ষ্ণ ব্যংগৰে সমৃদ্ধ “ৰাউডিছে” লাভ কৰিলে অভূতপূৰ্ব সফলতা ৷ তেওঁলোকে লাভ কৰিলে লাখতকৈও অধিক ইউ টিউব দৰ্শন৷ ২০১০ চনত জন্মলাভ কৰা চেনেলটোৰ এতিয়ালৈকে মুঠ অনুসৰণকাৰীৰ সংখ্যা ১০ লাখতকৈও অধিক ৷ ভাৰতৰ ৰাজনীতি,সমাজনীতি,যুৱ সমাজৰ বৈচিত্ৰময় চৰিত্ৰ,জনপ্ৰিয় ৰিয়েলিটি শ্ব’- সকলোকে ব্যংগৰ শানিত অস্ত্ৰৰে প্ৰহাৰ কৰি যোৱা দা ভাইৰেল ফিভাৰে ভাৰতীয় দৰ্শকক “বেয়াৰলিং স্পিকিং উইথ আৰ্ণৱ গোস্বামী”, “কে আই ডি“,“পিটছাৰছ”,”পাৰমাণেণ্ট ৰুমমেট”ৰ সৈতে পৰিচয় কৰাই দিছে৷ সমালোচকেও এইসমূহ চুটি ছবিৰ যোগাত্মক সমালোচনা কৰিছে৷ অলপতে তেওঁলোকে মুক্তি দিছে ‘পাৰমানেণ্ট ৰুমমেট’ৰ দ্বিতীয়টো সংস্কৰণ৷ নক’লেও হ’ব পূৰ্বৰ দৰে এইবাৰো দৰ্শকে আদৰি লৈছে তেওঁলোকৰ চিন্তাক৷
ভাৰতবৰ্ষৰ ডিজনি নাইবা HBO হোৱাৰ উচ্চাকাংক্ষা পুহি ৰখা ‘দা ভাইৰেল ফিভাৰ’ৰ Chief Experiment Officer অৰুণাভ কুমাৰক সোধা হৈছিল –ভাৰতৰ মাটিত তেওঁ কি ৰস বিচাৰি পায়?- উত্তৰত অৰুণাভে কৈছিল -“India is very funny country without a sense of humor. Hypocrisy is one thing I find very funny and ironic.”
সদ্যমুক্তিপ্ৰাপ্ত হিন্দী ছবি “জয় গংগাজল”ৰ কেন্দ্ৰীয় বিষয়বস্তু হৈছে ভূমিকেন্দ্ৰিক সংঘাত ৷ ছবিখনক ২০০৩ চনত মুক্তি লাভ কৰা অজয় দেৱগন অভিনীত ‘গংগাজল’ৰ ছিকুৱেল হিচাপে গণ্য কৰিব পাৰি৷ অৱশ্যে পূৰ্বৰ গংগাজলত অজয় দেৱগনৰ বলিষ্ঠ অভিনয়ৰ তুলনাত ‘জয় গংগাজল’ৰ আভা মাথুৰ(প্ৰিয়ংকা চোপ্ৰা)ৰ চৰিত্ৰটো অনুজ্জ্বল যেন বোধ হ’ল৷ একছনৰ দৃশ্যসমূহত দৰ্শকৰ মনত প্ৰত্যয় জন্মাব পাৰিলেও আভা মাথুৰৰ চৰিত্ৰটোক বলিষ্ঠভাৱে উপস্থাপন কৰাত প্ৰকাশ ঝা সম্পূৰ্ণ সফল নহ’ল৷ গংগাজলৰ প্ৰযোজক,পৰিচালক,চিত্ৰনাট্যকাৰ,কাহিনীকাৰ প্ৰকাশ ঝাই ছবিখনৰ এটা গুৰুত্বপূৰ্ণ চৰিত্ৰত অভিনয় কৰিছে ৷ আৰক্ষী বিষয়া বি এন সিঙৰ চৰিত্ৰ ৰূপায়ণ কৰা ঝাৰ অভিনয় ভাল লাগিল ৷
কাহিনীৰ পটভূমি-বিহাৰৰ বাংকীপুৰ নামৰ অঞ্চল এটা ৷ বাংকীপুৰৰ স্থানীয় বিধায়ক বাবলু পাণ্ডেৰ নিৰ্দেশ অমান্য কৰাৰ সাহস নকৰে বাংকীপুৰৰ আৰক্ষী তথা প্ৰশাসনে৷ ভায়েক ডব্লিউ পাণ্ডেৰ অপকৰ্মবোৰত বিনাদ্বিধাই সন্মতি প্ৰদান কৰে ক্ষমতাশালী বিধায়ক বাবলু পাণ্ডেই৷ ‘চামান্থা প্ৰজেক্ট’ নামৰ এক বণিক গোষ্ঠীয়ে বাংকীপুৰত ১৬০০ মেগাৱাটৰ এটা তাপ-বিদ্যুৎ প্ৰকল্প নিৰ্মাণ কৰাত আগ্ৰহী ৷ কোটিটকীয়া প্ৰকল্পটোৰ বাবে আৱশ্যকীয় মাটিৰ যোগান ধৰাৰ স্বাৰ্থত বিধায়ক বাবলু পাণ্ডেৰ ছত্ৰছায়াত ভায়েক ডব্লিউ পাণ্ডেই গাঁৱৰ দুৰ্বল,ক্ষমতাশূন্য শ্ৰেণীটোৰ ওপৰত শোষণ,নিৰ্যাতন চলাবলৈ লয়৷ গাঁৱৰ কৃষকৰ ওপৰত জাপি দিয়া হয় অতিৰিক্ত ঋণৰ বোজা৷ দুখে-শোকে জৰ্জ্জৰিত কেইবাজনো দুখীয়া কৃষকে সঠিক সিদ্ধান্ত ল’ব নোৱাৰি চৰম হতাশাৰ বলি হৈ এসময়ত আত্মহত্যাৰ পথ বাছি লয়৷
ডব্লিউ পাণ্ডেৰ কথা মতে উঠা-বহা কৰিবলৈ অমান্তি হোৱা গাঁৱৰে এজনী ছোৱালীয়ে এই সমগ্ৰ ঘটনাটোৰ তীব্ৰ প্ৰতিবাদ কৰে৷ বাংকীপুৰৰ হৰ্তা-কৰ্তা আৰু বিধাতাস্বৰূপ ডব্লিউ পাণ্ডেৰ কু-চক্ৰান্তৰ বলি হৈ ছোৱালীজনীৰ পিতৃয়ে সংঘটিত কৰা আত্মহত্যাৰ ঘটনাইও তাইৰ মনোবল ভাঙিব নোৱাৰে৷ ডব্লিউ পাণ্ডেৰ বাবে এই ছোৱালীজনী মূৰৰ কামোৰণি হৈ উঠে৷ এই সমগ্ৰ ঘটনাটো বাংকীপুৰৰ আৰক্ষী বাহিনীৰ নতুন মুখ আভা মাথুৰৰ কৰ্ণগোচৰ হয় ৷ ডব্লিউ পাণ্ডেৰ অপশাসন আৰু ভ্ৰষ্টাচাৰৰ ইতি পেলাবলৈ আভা মাথুৰ সংকল্পবদ্ধ হয়৷ অধিকাংশ হিন্দী ছবিত দেখুওৱাৰ দৰে জয় গংগাজলতো আৰক্ষী বাহিনীৰ অসহায় ৰূপটো প্ৰদৰ্শিত হ’ল৷ ক্ষমতালোভী আৰু স্বাৰ্থপৰ নেতা-মন্ত্ৰীৰ আঙুলিৰ ঠাৰত নৃত্য কৰা উচ্চ পদবীধাৰী আৰক্ষী বিষয়াৰ চিৰপৰিচিত অসহায় আৰু নিৰ্লিপ্ত ৰূপটো৷
শোষিত,নিষ্পেষিত শ্ৰেণীটোৰ মনত পুঞ্জীভূত হৈ থকা ক্ষোভৰ উদ্গীৰণে কি বিপৰ্যয় সাধিব পাৰে, আইনী বিচাৰ-প্ৰক্ৰিয়াৰ স্বচ্ছতা আৰু দক্ষতাৰ প্ৰতি সন্দিহান হৈ উঠা শোষিত শ্ৰেণীটোৱে ৰাইজৰ আদালতত কিদৰে দোষীক শাস্তি প্ৰদান কৰে- বাংকীপুৰৰ এইসকল ক্ষোভিত জনতাৰ পৰিৱৰ্তিত ৰূপটো মধ্যান্তৰৰ পাছৰ কাহিনীভাগত দেখুওৱা হ’ল৷ কিন্তু কাহিনীটোক অনাৱশ্যকভাৱে দীঘলীয়া কৰা যেন বোধ হ'ল ৷
‘জয় গংগাজল’ত সংগীত সংযোজন কৰিছে অভিজ্ঞ চালিম-চুলেইমানে৷ মুন্না মৰদানি(মুৰুলী শৰ্মা) আৰু ‘বাবলু পাণ্ডে’(মানৱ কৌল)ৰ অভিনয় ছবিখনৰ ইতিবাচক দিশ৷
টাইমছ্ অৱ ইণ্ডিয়াই জয় গংগাজলক ৩.৫, ম’ভিজ এন ডি টিভিয়ে ২.৫ আৰু টলি ট্ৰেণ্ডজে ৪ নম্বৰ দিছে ৷ হিন্দুস্তান টাইমছে প্ৰিয়ংকা চোপ্ৰাক বলিউডৰ নতুন ডাবাং ৰূপে অভিহিত কৰি ছবিখনক পাঁচৰ ভিতৰত ২.৫ নম্বৰ প্ৰদান কৰিছে৷